Erklæring fra Rådet og repræsentanterne for medlemsstaternes regeringer, forsamlet i Rådet

af 5. maj 2003

om "Den samfundsmæssige værdi af sport for unge"

(2003/C 134/03)

RÅDET OG REPRÆSENTANTERNE FOR MEDLEMSSTATERNES REGERINGER, FORSAMLET I RÅDET,

1. DER UNDERSTREGER sportens samfundsmæssige og helbredsmæssige betydning for unge, både kvinder og mænd, og dens identitetsskabende rolle samt dens evne til at bringe mennesker sammen, jf. den erklæring om sportens samfundsmæssige betydning, der er knyttet som bilag til Amsterdam-traktaten,

2. DER ERINDRER OM, at den erklæring om de særlige forhold, der kendetegner sporten i Europa og dens sociale funktioner, der er knyttet som bilag til formandskabets konklusioner fra Det Europæiske Råds møde i Nice (den 7.-9. december 2000), opfordrer "Fællesskabsinstitutionerne og medlemsstaterne til under overholdelse af traktaten og inden for deres respektive kompetenceområder fortsat at gennemgå deres politikker ud fra disse generelle principper",

3. DER ERINDRER OM resolutionen vedtaget af Rådet og ministrene med ansvar for ungdomsanliggender, forsamlet i Rådet den 17. december 1999, om den informelle uddannelsesdimension ved sportsaktiviteter i Det Europæiske Fællesskabs ungdomsprogrammer(1),

4. DER UNDERSTREGER, at alle bør tilskyndes til at udvikle fysisk, intellektuel og social styrke gennem idræt og sport, både inden for uddannelsessystemet og i forbindelse med andre aspekter af samfundslivet,

5. DER ERKENDER, at fokusering på den økonomiske dimension i europæisk sport risikerer at svække dens uddannelsesmæssige, samfundsmæssige og helbredsmæssige funktion for unge,

6. DER NOTERER SIG med tilfredshed, at 2003 er blevet proklameret "Det Europæiske Handicapår",

UNDERSTREGER betydningen af afgørelsen om Det Europæiske År for Uddannelse gennem Idræt 2004,

1. FREMHÆVER nødvendigheden af at udbrede sportens værdier: fremme af fysisk og mentalt velvære samt højnet livskvalitet

2. UNDERSTREGER, at uddannelsessystemerne kan gøres mere attraktive ved at anvende sport som et uddannelsesinstrument til i højere grad at inddrage unge i såvel formel uddannelse som ikke-formel læring

3. PÅPEGER betydningen af at fremme de værdier og dyder i form af selvdisciplin, selvværd og intensiv fysisk udfoldelse, der opnås ved sportsudøvelse, og dermed hjælpe unge til at finde ud af, hvor deres evner og begrænsninger ligger, og overvinde de vanskeligheder, som de står over for i dagliglivet, således at de får mulighed for at nå deres mål og blive selvstændige

4. POINTERER, at sport gennem værdierne solidaritet, respekt for andre, engagement og fair play bidrager til at socialisere de unge, fremmer deres deltagelse i det offentlige liv og befordrer demokratiske værdier og samfundssind blandt unge

5. UNDERSTREGER den rolle, som sporten kan spille i forbindelse med social samhørighed, især blandt dårligt stillede unge

6. FREMHÆVER, at sport bidrager til at fremme tolerance, accept og respekt for forskellighed i forhold til andre unge atleter og dermed kan yde et vigtigt bidrag til mellemfolkelig forståelse og til bekæmpelse af racisme, fremmedhad, kønsdiskrimination og andre former for diskrimination

7. FREMHÆVER endvidere behovet for at sikre, at disse værdier respekteres af alle sportsudøvere, og at der bør tilskyndes til foranstaltninger, der tager sigte på unge, og som fremmer fair play og modvirker truslerne mod deres sundhed, navnlig doping samt vold i forbindelse med sport

8. UNDERSTREGER, at sport kan forbedre unge handicappedes livskvalitet og fremme deres uafhængighed; sport kan hjælpe dem til at overvinde sociale fordomme; og UNDERSTREGER behovet for at fjerne hindringer, der afskærer unge handicappede fra at få adgang til sportsaktiviteter

9. FINDER DET vigtigt at bevare sportens særlige karakteristika og fremme de sportsetiske værdier og olympiske idealer og dermed undgå mulige risici som følge af overdreven udvikling af den økonomiske dimension i sporten

10. FINDER endvidere, at frivilligt arbejde inden for sport bør støttes med deltagelse og aktiv medvirken af alle berørte organer, især for så vidt angår sportsforeninger og -organisationer for unge.

(1) EFT C 8 af 12.1.2000.